РЕШЕНИЕ НА КОМИСИЯТА
от 12 април 2007 година
за изменение на Решение 2006/502/ЕО относно изискването към държавите-членки да приемат мерки, за да гарантират, че на пазара се пускат единствено запалки, които са обезопасени спрямо деца, и да забранят пускането на пазара на запалки с нестандартен дизайн
(нотифицирано под номер C(2007) 1567)
(Текст от значение за ЕИП)
(2007/231/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 2001/95/ЕО на Европейския парламент и на Съвета от 3 декември 2001 г. относно общата безопасност на продуктите (1), и по-специално член 13 от нея,
като има предвид, че:
(1)
Решение 2006/502/ЕО на Комисията (2) изисква от държавите-членки да приемат мерки, за да гарантират, че на пазара се пускат единствено запалки, които са обезопасени спрямо деца, и да забранят пускането на пазара на запалки с нестандартен дизайн.
(2)
Решение 2006/502/ЕО се прилага само за 12 месеца, считано от датата на нотифициране. Решението обаче може да бъде потвърдено за допълнителни периоди съгласно член 13, параграф 2 от Директива 2001/95/ЕО.
(3)
С оглед на натрупания до момента опит и при липса на постоянен акт на Общността относно безопасността на запалките, е необходимо да се потвърди валидността на посоченото решение за допълнителен срок от 12 месеца.
(4)
Решение 2006/502/ЕО забранява пускането на пазара на запалки, които не са обезопасени спрямо деца и на запалки с нестандартен дизайн от 11 март 2007 г. Въпреки това след тази дата запалките, които не са обезопасени спрямо деца и запалките с нестандартен дизайн могат все още да бъдат предоставяни на потребителите до изчерпване на наличностите. Като се има предвид, че запалките, които не са обезопасени спрямо деца и запалките с нестандартен дизайн съдържат сериозен риск, предоставянето на тези запалки трябва да бъде забранено.
(5)
Следва да се разреши предоставянето на възможно най-кратките преходни периоди за прилагане на мерките, предвидени в настоящото решение, с оглед на необходимостта от предотвратяване на по-нататъшни злополуки, като едновременно с това се вземат предвид техническите ограничения и се спази принципът на пропорционалност. По този начин преходните периоди ще позволят на държавите-членки да гарантират ефективното прилагане на мерките. Следователно забраната за предоставяне на потребителите на запалки, които не се обезопасени спрямо деца, и на запалки с нестандартен дизайн следва да се прилага една година след датата на прилагане на забраната за пускане на пазара на тези продукти.
(6)
Следователно е необходимо Решение 2006/502/ЕО да бъде съответно изменено.
(7)
Мерките, предвидени в настоящото решение, са в съответствие със становището на комитета, създаден с Директива 2001/95/ЕО,
ПРИЕ НАСТОЯЩОТО РЕШЕНИЕ:
Член 1
Решение 2006/502/ЕО се изменя, както следва:
1)
В член 2 са добавени следните параграфи 3 и 4:
„3. Държавите-членки гарантират, че считано от 11 март 2008 г. на потребителите ще се предоставят единствено запалки, които са обезопасени спрямо деца.
4. Държавите-членки забраняват предоставянето на запалки с нестандартен дизайн, считано от 11 март 2008 г.“
2)
В член 6 параграф 2 се заменя със следното:
„2. Настоящото решение се прилага до 11 май 2008 г.“
Член 2
Държавите-членки следва да вземат необходимите мерки, за да се съобразят с настоящото решение най-късно до 11 май 2007 г. и да публикуват тези мерки. Те незабавно информират Комисията за това.
Член 3
Адресати на настоящото решение са държавите-членки.
Съставено в Брюксел на 12 април 2007 година.